Dyletswyddau gyrwyr cerbydau hacni a cherbydau hurio preifat

Deddf Cydraddoldeb 2010 Adran Dyletswyddau Gyrwyr Tacsi Adran 165 a 168

Adran 165 – Teithwyr mewn cadeiriau olwyn

Mae Adran 165 o Ddeddf Cydraddoldeb 2010 yn rhoi ‘dyletswyddau’ penodol ar yrwyr “cerbyd dynodedig” h.y. cerbydau hacni a cherbydau hurio preifat sy’n hygyrch i gadeiriau olwyn.

O dan y dyletswyddau hyn, rhaid i’r gyrrwr:

* gludo’r teithiwr yn y gadair olwyn;
* peidio â chodi unrhyw dâl ychwanegol am wneud hynny;
* cludo’r gadair olwyn os yw’r teithiwr yn dymuno eistedd mewn sedd teithiwr;
* cymryd unrhyw gamau angenrheidiol i sicrhau bod y teithiwr yn cael ei gludo'n ddiogel ac yn weddol gyfforddus;
* rhoi’r cymorth gofynnol, o fewn rheswm, i’r teithiwr symud o un lle i’r llall;
* sicrhau bod y teithiwr yn gallu mynd i mewn ac allan o'r cerbyd;
* os yw teithwyr yn dymuno aros yn y gadair olwyn, eu galluogi i fynd i mewn

ac allan o'r cerbyd tra byddant yn eistedd yn y gadair olwyn

* llwytho bagiau'r teithiwr i mewn ac allan o'r cerbyd;
* llwytho’r gadair olwyn i mewn ac allan o’r cerbyd os nad yw’r teithiwr yn dymuno aros yn y gadair olwyn.

Adran 168 – Cŵn cymorth mewn tacsis

Mae Adran 168 o Ddeddf Cydraddoldeb 2010 yn rhoi dyletswyddau ar yrwyr tacsis sydd wedi’u hurio -

a) gan neu ar ran person anabl sydd â chi cymorth, neu

b) gan rywun arall sydd am deithio gyda pherson anabl sydd â chi cymorth.

i:

a) gludo ci'r person anabl a chaniatáu i’r ci aros gyda’r person hwnnw;

b) beidio â chodi unrhyw dâl ychwanegol am wneud hynny.

Eithriadau: nid yw’r dyletswyddau uchod yn gymwys i yrwyr sydd wedi’u heithrio. Gall Awdurdod Trwyddedu eich eithrio os oes gennych gyflwr meddygol, anabledd neu gyflwr corfforol sy’n ei gwneud yn amhosibl neu’n afresymol o anodd i chi gyflawni’r dyletswyddau hyn.

Os ydych chi’n teimlo bod angen eich eithrio o’r dyletswyddau hyn, gallwch ofyn i’ch meddyg teulu lenwi’r dystysgrif feddygol a’i hanfon i’r Awdurdod Trwyddedu. Os caiff gyrrwr ei eithrio, bydd yn cael hysbysiad at y diben hwnnw, a rhaid gosod hwn ar y ffenestr flaen ar ochr fewnol y cerbyd. Dim ond pan fydd y gyrrwr a enwir ar yr hysbysiad yn gyrru’r cerbyd y dylid ei arddangos h.y. rhaid tynnu’r hysbysiad i lawr os bydd rhywun arall yn gyrru’r cerbyd.